Od 12. do 20. kolovoza Slavonski Brod je domaćin Svjetskih umjetničkih igara

Slavonski Brod domaćin je Svjetskih umjetničkih igara

Ove godine u Slavonskom Brodu, osobno ili putem svojih djela koja pošalju, sudjelovat će predstavnici Nizozemske, Velike Britanije, Južne Afrike, Austrije, Azerbejdžana, Finske, Meksika, Maroka, Novog Zelanda, Turske, Nigerije, Crne Gore i naravno domaćina Hrvatske, odnosno Slavonskog Broda.

SLAVONSKI BROD - Početkom prosinca prošle godine Grad Slavonski Brod dobio je ponudu da bude domaćin Svjetskih umjetničkih igara 2017. godine. Ovaj prijedlog u Maloj vijećnici Gradske uprave Slavonskog Broda dogradonačelnici Tei Tomas tada su predstavili Jasminka Paunović i Peter Weisz, članovi glavnog odbora Svjetskih umjetničkih igara (World Art Games).

Ponuđeno je prihvaćeno - pa će Slavonski Brod, tako, ove godine, od 12. do 20. kolovoza, biti mjesto s kojeg će se promovirati nacionalna kultura na globalnoj razini. Naime, Glavni odbor Svjetskih umjetničkih igara broji 68 nacionalnih odbora, a svaka od 68 zemalja ima priliku poslati svoje predstavnike na igre. Što zbog financijske situacije pojedinih zemalja, što iz zemljopisnog položaja ili nekog drugog razloga ne mogu sve zemlje svake godine poslati svoje umjetnike. Ipak u prosjeku na igrama sudjeluje oko 80 umjetnika iz brojnih zemalja. Ove godine u Slavonskom Brodu, osobno ili putem svojih djela koja pošalju, bit će predstavnici Nizozemske, Velike Britanije, Južne Afrike, Austrije, Azerbejdžana, Finske, Meksika, Maroka, Novog Zelanda, Turske, Nigerije, Crne Gore i naravno domaćina Hrvatske, odnosno Slavonskog Broda.

Umjetnici pokrivaju deset do 12 kategorija:slikari, književnici, filmaši, kipari, glazbenici - kazao je Peter Weisz, predstavljajući ove igre koje inače traju osam dana.

Domaćinstvo je ponudjeno Slavonskom Brodu, kao gradu koji se nalazi na vratima Europske unije, prometnom stjecištu, gradu iz kojeg potječu i u kojem su stvarali velikani hrvatske književnosti poput Ivane Brlić Mažuranić i Dragutina Tadijanovića, gradu koji ima prvi Muzej tambure u svijetu, koji ima jedinstvenu Galeriju Ružić.

- Igre traju osam dana i koštaju oko dva milijuna kuna. Obveza grada domaćina, je sudjelovanje s oko pet posto ukupnog iznosa što bi u ovom slučaju značilo otprilike oko sto tisuća kuna i osiguranje prostora (Galerija Ružić, kazališna dvorana, Gradska knjižnica, trg) za prezentiranje sadržaja koje umjetnici nude. Pri tome valja napomenuti kako, po završetku igara dio umjetnika svoje radove ostavlja, a onda ih odbor daruje gradu domaćinu u trajno vlasništvo - kazala je Jasminka Paunović, naglasivši pri tome da prihvaćanje domaćinstva svjetskih umjetničkih igara za Slavonski Brod znači dugotrajnu promidžbu na više razina.



- Kao najavu ovih igara radimo promo film u sklopu kojeg predstavljamo grad domaćin. U ovom slučaju to je Slavonski Brod. Kako film dostavljamo svim nacionalnim odborima to znači besplatnu promociju grada u svih 68 zemalja.

No početkom igara promocija ne prestaje, ona se nastavlja i poslije jer događaji sa igara ulaze u knjigu koju dobiva svaki nacionalni odbor te se priča o gradu domaćinu nastavlja i dalje. Uz to očekuje se da, i to bez ikakve selekcije, grad domaćin u igre uključi i svoje umjetnike iz svih kategorija. Prilika je to da predstave svoj rad ali i ostvare kontakte sa svjetski poznatim umjetnicima - kazala je Paunović.

Kompletan program počinje 12. kolovoza dolaskom gostiju u Brod u večernjim satima, a nastavlja se sutradan, u nedjelju 13. kolovoza, kada će nakon cjelodnevnog programa (detalji se nalaze u prilogu teksta u kojem je detaljan program sa satnicom svih događanja) program otvorenja igara, u režiji kolege Silvija Stilinovića, započeti u 20.30 sati. Tada će, naime, festivalska povorka krenuti od Hotela Art, preko Korza, do Galerije i Tvrđave gdje će sve završiti u ponoć velikim vatrometom.

U idućih šest dana Brođani i njihovi gosti moći će uživati u glazbi, izložbi dječjih radova, bajko-pričateljskom programu, uličnim performanskima, kuharskim radionicama, rekreativnim programima, predavanjima, literarnim susretima, predstavama, gitarističkom koncertu, modnoj reviji, umjetničkoj koloniji, mjuziklu, pjevačkim koncertima te promo filmovima o Hrvatskoj.

Uistinu će za svačiji ukus biti ponešto, a ljetni program u Gradu na Savi značajno obogaćen velikom kulturnom manifestacijom čiji bi konačni efekti trebali biti višesturko viši od ulaganja grada u cijeli projekt.